Davlat boshqaruv organlari va boshqa tashkilotlar xodimlari tomonidan davlat xizmatlari ko‘rsatilishida samaradorlik va natijadorlikning asosiy ko‘rsatkichlari hamda ularning faoliyatini baholash tartibi to‘g‘risidagi nizomni tasdiqlash haqida

O‘zbekiston Respublikasi Prezidentining 2018-yil 13-apreldagi PQ-3666-son “O‘zbekiston Respublikasi Adliya vazirligi faoliyatini yanada takomillashtirishga doir tashkiliy chora-tadbirlar to‘g‘risida”gi hamda O‘zbekiston Respublikasi Prezidentining 2019-yil 15-fevraldagi PQ-4193-son “Davlat xizmatlari ko‘rsatish milliy tizimini yanada kompleks rivojlantirish choralari haqida”gi qarorlariga muvofiq buyuraman:
 1. Davlat boshqaruv organlari va boshqa tashkilotlar xodimlari tomonidan davlat xizmatlari ko‘rsatilishida samaradorlik va natijadorlikning asosiy ko‘rsatkichlari hamda ularning faoliyatini baholash tartibi to‘g‘risidagi nizom ilovaga muvofiq tasdiqlansin.
 2. Mazkur buyruq davlat ro‘yxatidan o‘tkazilsin va bu haqda Idoraviy normativ-huquqiy hujjatlarni davlat ro‘yxatidan o‘tkazish boshqarmasi Idoraviy normativ-huquqiy hujjatlarning davlat reyestriga tegishli yozuv kiritsin.
 3. Qonun hujjatlarini tahlil qilish va turkumlash boshqarmasi ushbu idoraviy normativ-huquqiy hujjatni “O‘zbekiston Respublikasi qonun hujjatlari to‘plami” — “Sobraniye zakonodatelstva Respubliki Uzbekistan”da hamda O‘zbekiston Respublikasi Qonun hujjatlari ma’lumotlari milliy bazasida e’lon qilinishini ta’minlasin.
 4. Mazkur buyruq rasmiy e’lon qilingan kundan e’tiboran kuchga kiradi.
 Mazkur Nizom O‘zbekiston Respublikasi Prezidentining 2019-yil 15-fevraldagi PQ-4193-son “Davlat xizmatlari ko‘rsatish milliy tizimini yanada kompleks rivojlantirish choralari haqida”gi qaroriga muvofiq davlat boshqaruv organlari va boshqa tashkilotlar xodimlari tomonidan davlat xizmatlari ko‘rsatilishida samaradorlik va natijadorlikning asosiy ko‘rsatkichlari hamda ularning faoliyatini baholash tartibini belgilaydi. 
 1. Mazkur Nizomda quyidagi tushunchalardan foydalaniladi:
 vakolatli organ — qonunchilik hujjatlariga muvofiq davlat xizmatlari ko‘rsatish funksiyasi yuklatilgan davlat organlari va boshqa tashkilotlar;
 mas’ul xodim — vakolatli organda davlat xizmatlarini ko‘rsatishga mas’ul etib tayinlangan (biriktirilgan) xodim;
 foydalanuvchi — davlat xizmatidan foydalanish uchun murojaat qilgan jismoniy yoki yuridik shaxs.
 2. Vakolatli organlar tomonidan mas’ul xodimlarning faoliyati yiliga kamida bir marotaba mazkur Nizomda belgilangan samaradorlik va natijadorlikning asosiy ko‘rsatkichlari asosida baholab borilishi lozim. 
 3. Mazkur Nizom talablari quyidagilarga nisbatan qo‘llanilmaydi:
 vakolatli organ xodimlari tomonidan davlat xizmati ko‘rsatilishini baholash boshqa qonunchilik hujjatlarida belgilangan bo‘lsa;
 O‘zbekiston Respublikasining xorijdagi diplomatik vakolatxonalari va konsullik muassasalari xodimlari tomonidan davlat xizmati ko‘rsatilishini baholashda;
 tuman (shahar) davlat xizmatlari markazlarining xodimlari tomonidan davlat xizmati ko‘rsatilishini baholashda. 
 4. Baholash adolatlilik, xolislik va shaffoflik prinsiplariga asoslangan holda amalga oshiriladi.
 5. Quyidagilar mas’ul xodimning davlat xizmatlari ko‘rsatish faoliyati samaradorligi va natijadorligini baholashning asosiy ko‘rsatkichlari hisoblanadi:
 qonunchilik hujjatlarida belgilangan muddatdan oldin ko‘rsatilgan davlat xizmatlari soni;
 vakolatli organ tomonidan ko‘rsatiladigan davlat xizmatlarini takomillashtirish bo‘yicha tashabbuskorlik;
 qonunchilik hujjatlarida belgilangan muddatdan kechiktirilib ko‘rsatilgan davlat xizmatlari soni (mas’ul xodimga bog‘liq bo‘lmagan holda belgilangan muddatdan kechiktirilib ko‘rsatilgan davlat xizmatlari bundan mustasno);
 mas’ul xodim tomonidan ko‘rsatilgan davlat xizmati yuzasidan vakolatli organga foydalanuvchilardan kelib tushgan shikoyatlar soni;
 mas’ul xodim tomonidan ko‘rsatilgan davlat xizmati yuzasidan vakolatli organga kiritilgan taqdimnoma hamda mas’ul xodimga nisbatan qo‘llanilgan ma’muriy javobgarlik choralari soni, qonunchilik hujjatlariga muvofiq intizom ustavlar tatbiq etiladigan mas’ul xodimlar bundan mustasno.
 6. Qonunchilik hujjatlarida belgilangan muddatdan oldin ko‘rsatilgan davlat xizmatlari sonini hisoblashda hisobot davrida mas’ul xodim tomonidan qonunchilik hujjatlarida belgilangan muddatdan oldin ko‘rsatilgan davlat xizmatlari inobatga olinadi.
 Bunda, mas’ul xodim tomonidan ko‘rsatilgan davlat xizmati qonunchilik hujjatlarida belgilangan muddat doirasida ko‘rsatilgan va tugallangan bo‘lishi lozim.
 7. Mas’ul xodim tomonidan qonunchilik hujjatlarida belgilangan muddatdan oldin ko‘rsatilgan davlat xizmatlari soni ushbu mas’ul xodim tomonidan hisobot davrida ko‘rsatilgan jami davlat xizmatlari soniga nisbatan foizda hisoblanadi va quyidagi mezonlar asosida ball beriladi:
 50 foiz va undan ko‘p bo‘lganda — 80 ball;
 31 foizidan 50 foizigacha bo‘lganda — 50 ball;
 11 foizidan 30 foizigacha bo‘lganda — 20 ball;
 1 foizdan 10 foizgacha bo‘lganda — 5 ball.
 8. Vakolatli organ tomonidan ko‘rsatiladigan davlat xizmatlarini takomillashtirish bo‘yicha tashabbuskorlik hisobot davrida mas’ul xodim tomonidan ushbu vakolatli organning davlat xizmatlari ko‘rsatish jarayonini takomillashtirish bo‘yicha berilgan takliflar va ushbu takliflar asosida ish jarayoni va qonunchilik hujjatlariga kiritilgan tegishli o‘zgartirishlar inobatga olinadi.
 Bunda, mas’ul xodim tomonidan davlat xizmatlari ko‘rsatish jarayonini takomillashtirish bo‘yicha berilgan kamida 2 ta taklif yoki berilgan taklif asosida ish jarayoni va qonunchilik hujjatlariga kiritilgan tegishli o‘zgartirishlar hisoblanadi.
 9. Mas’ul xodimning vakolatli organ tomonidan ko‘rsatiladigan davlat xizmatlarini takomillashtirish bo‘yicha tashabbuskorligi uchun quyidagi mezonlar asosida ball beriladi:
 berilgan takliflardan 2 ta va undan ortig‘i asosida ish jarayoni yoki qonunchilik hujjatlariga tegishli o‘zgartirishlar kiritilgan bo‘lsa — 20 ball;
 berilgan takliflardan 1 tasi asosida ish jarayoni yoki qonunchilik hujjatlariga o‘zgartirish kiritilgan bo‘lsa — 15 ball;
 2 ta va undan ortiq takliflar berilgan, biroq berilgan takliflar asosida ish jarayoni yoki qonunchilik hujjatlariga o‘zgartirishlar kiritilmagan bo‘lsa — 10 ball;
 1 ta taklif berilgan, biroq berilgan taklif asosida ish jarayoni yoki qonunchilik hujjatlariga o‘zgartirishlar kiritilmagan bo‘lsa — 5 ball.
 Mas’ul xodim tomonidan davlat xizmatlari ko‘rsatish jarayonini takomillashtirish bo‘yicha taklif berilmagan bo‘lsa unga ball berilmaydi.
 10. Qonunchilik hujjatlarida belgilangan muddatdan kechiktirilib ko‘rsatilgan davlat xizmatlarining sonini hisoblashda hisobot davrida mas’ul xodim tomonidan qonunchilik hujjatlarida belgilangan muddatdan kechiktirib ko‘rsatilgan davlat xizmatlari inobatga olinadi.
 Bunda, qonunchilik hujjatlarida belgilangan muddatdan kechiktirib ko‘rsatilgan davlat xizmatlari soni mas’ul xodim tomonidan jami ko‘rsatilgan davlat xizmatlari soniga nisbatan foizda hisoblanadi, mas’ul xodimga bog‘liq bo‘lmagan holda belgilangan muddatdan kechiktirilib ko‘rsatilgan davlat xizmatlari bundan mustasno.
 11. Mas’ul xodim tomonidan qonunchilik hujjatlarida belgilangan muddatdan kechiktirib ko‘rsatilgan davlat xizmatlari soni ushbu mas’ul xodim tomonidan hisobot davrida ko‘rsatilgan jami davlat xizmatlari soniga nisbatan foizda hisoblanadi va uning umumiy balli yig‘indisidan quyidagi mezonlar asosida tegishli ballar ayirib tashlanadi:
 30 foiz va undan ko‘p bo‘lganda — 40 ball;
 16 foizdan 30 foizgacha bo‘lganda — 30 ball;
 6 foizdan 15 foizgacha bo‘lganda — 20 ball;
 1 foizdan 5 foizgacha bo‘lganda — 10 ball.
 12. Mas’ul xodim tomonidan ko‘rsatilgan davlat xizmati yuzasidan vakolatli organga foydalanuvchilardan kelib tushgan shikoyatlar sonini hisoblashda hisobot davrida mas’ul xodim tomonidan ko‘rsatilgan davlat xizmatlari yuzasidan kelib tushgan shikoyatlar inobatga olinadi. 
 Bunda, vakolatli organga kelib tushgan va o‘z tasdig‘ini topgani shikoyatlar hisoblanadi.
 13. Mas’ul xodim tomonidan ko‘rsatilgan davlat xizmati bo‘yicha kelib tushgan shikoyatlarning soni ushbu mas’ul xodim tomonidan hisobot davrida ko‘rsatilgan jami davlat xizmatlari soniga nisbatan foizda hisoblanadi va uning umumiy balli yig‘indisidan quyidagi mezonlar asosida tegishli ballar ayirib tashlanadi: 
 20 foizdan yuqori bo‘lsa — 30 ball;
 11 foizdan 20 foizgacha bo‘lsa — 20 ball;
 6 foizdan 10 foizgacha — 10 ball;
 1 foizdan 5 foizgacha — 5 ball.
 14. Mas’ul xodim tomonidan ko‘rsatilgan davlat xizmati yuzasidan vakolatli organga kiritilgan taqdimnoma hamda mas’ul xodimga nisbatan qo‘llanilgan ma’muriy javobgarlik sonini hisoblashda hisobot davrida mas’ul xodim tomonidan ko‘rsatilgan davlat xizmati bo‘yicha kiritilgan taqdimnoma va (yoki) mas’ul xodimga nisbatan qo‘llanilgan ma’muriy javobgarlik chorasi inobatga olinadi.
 Bunda, mas’ul xodim tomonidan ko‘rsatilgan davlat xizmati yuzasidan vakolatli organga kiritilgan taqdimnomaning faqat o‘z tasdig‘ini topgani hisoblanadi.
 15. Mas’ul xodim tomonidan ko‘rsatilgan davlat xizmati yuzasidan vakolatli organga kiritilgan taqdimnoma va (yoki) mas’ul xodimga nisbatan qo‘llanilgan ma’muriy javobgarlik chorasining soni ushbu mas’ul xodim tomonidan hisobot davrida ko‘rsatilgan jami davlat xizmatlari soniga nisbatan foizda hisoblanadi va uning umumiy balli yig‘indisidan quyidagi mezonlar asosida tegishli ballar ayirib tashlanadi:
 2 ta va undan ortiq ma’muriy javobgarlik chorasi qo‘llanilgan bo‘lsa — 30 ball;
 1 ta ma’muriy javobgarlik chorasi qo‘llanilgan bo‘lsa — 20 ball;
 2 ta va undan ortiq taqdimnoma kiritilgan bo‘lsa — 10 ball;
 1 ta taqdimnoma kiritilgan bo‘lsa — 5 ball.
 16. Mas’ul xodim tomonidan davlat xizmatlari ko‘rsatilishida uning samaradorligi va natijadorligini baholash (bundan buyon matnda baholash deb yuritiladi) vakolatli organ rahbarining buyrug‘i bilan 3 kishidan kam bo‘lmagan toq sondan iborat tarkibda tashkil etiladigan komissiya tomonidan amalga oshiriladi.
 17. Komissiya tarkibi vakolatli organ rahbari va davlat xizmatlari ko‘rsatish bilan shug‘ullanmaydigan mas’ul xodimlar orasidan shakllantiriladi.
 18. Vakolatli organ rahbari komissiya raisi hisoblanadi.
 Vakolatli organning davlat xizmatlari ko‘rsatish bilan shug‘ullanmaydigan xodimlari orasidan komissiya kotibi tayinlanadi.
 19. Komissiya o‘z faoliyatini mazkur Nizom hamda boshqa qonunchilik hujjatlariga muvofiq amalga oshiradi.
 20. Komissiya raisi komissiya ishini o‘z vaqtida, to‘g‘ri va haqqoniy tashkil qilish uchun mas’ul hisoblanadi.
 21. Baholash hisobot davridan keyingi oyning 15 sanasiga qadar amalga oshirilishi lozim.
 22. Komissiya kotibi hisobot davridan keyingi oyning 10 sanasiga qadar mas’ul xodimning davlat xizmatlari ko‘rsatish faoliyati samaradorligi va natijadorligini hisoblashning asosiy ko‘rsatkichlari bo‘yicha vakolatli organdagi mas’ul xodimlardan tegishli ma’lumotlarni oladi, shuningdek ularning to‘liqligini hamda undagi ma’lumotlar to‘g‘ri ko‘rsatilganligini o‘rganadi.
 23. Komissiya kotibi mas’ul xodim tomonidan berilgan ma’lumotlar to‘liq bo‘lmagan yoki undagi ma’lumotlar to‘g‘ri ko‘rsatilmaganligini aniqlagan hollarda tegishli mas’ul xodimdan kamchiliklarni 1 kun muddatda bartaraf etishni talab qiladi.
 24. Komissiya kotibi taqdim etilgan ma’lumotlar asosida komissiyaning navbatdagi yig‘ilishida ko‘rib chiqilishi uchun har bir mas’ul xodim bo‘yicha alohida komissiyaning barcha a’zolari soniga mutanosib ravishda qisqacha ma’lumotnoma tayyorlaydi.
 25. Komissiya raisi mas’ul xodimlar tomonidan davlat xizmatlari ko‘rsatilishida ularning samaradorligi va natijadorligini baholash maqsadida komissiyaning navbatdagi yig‘ilishi bo‘lib o‘tadigan kun va vaqtni belgilaydi.
 26. Komissiya kotibi komissiya yig‘ilishi o‘tkaziladigan kundan kamida 2 kun oldin komissiyaning barcha a’zolarini komissiya yig‘ilishi o‘tkaziladigan kun va vaqt haqida xabardor qilishi shart.
 27. Maxsus komissiya yig‘ilishida komissiya raisi, kotibi va uning a’zolaridan boshqa shaxslarning ishtirok etishiga yo‘l qo‘yilmaydi.
 28. Komissiya kotibi yig‘ilishda ko‘rib chiqish uchun kun tartibiga qo‘yilgan mas’ul xodimlarning ma’lumotlari asosida tayyorlangan qisqacha ma’lumotnomani komissiyaning barcha a’zolariga bir nusxadan tarqatadi hamda har bir mas’ul xodim bo‘yicha ma’lumotlarni komissiya a’zolariga alohida o‘qib eshittiradi.
 29. Komissiya mas’ul xodim bo‘yicha taqdim etilgan ma’lumotlarni o‘rgangan holda ularning har biri bo‘yicha alohida qaror qabul qiladi.
 30. Komissiyasi qarori komissiya a’zolarining oddiy ko‘pchilik ovozi bilan qabul qilinadi. Ovozlar teng bo‘lib qolgan taqdirda, Komissiya raisining ovozi hal qiluvchi hisoblanadi.
 31. Mas’ul xodim tomonidan davlat xizmatlari ko‘rsatilishida uning samaradorligi va natijadorligini baholash mazkur Nizomning 5-bandida nazarda tutilgan har bir ko‘rsatkich yuzasidan mas’ul xodimning umumiy to‘plagan ballari bo‘yicha quyidagi mezonlar asosida amalga oshiriladi:
 86 balldan 100 ballgacha bo‘lganda — a’lo;
 71 balldan 85 ballgacha bo‘lganda — yaxshi;
 56 balldan 70 ballgacha bo‘lganda — qoniqarli;
 55 va undan kam ball bo‘lganda — qoniqarsiz.
 32. Komissiya yig‘ilishi bayonnoma bilan rasmiylashtiriladi. Bunda komissiya majlisi bayonnomasini rasmiylashtirish komissiya kotibi tomonidan amalga oshiriladi.
 33. Komissiya yig‘ilishi bayonnomasi shu vaqtning o‘zida komissiyaning har bir a’zosi tomonidan imzolanadi hamda tasdiqlash uchun komissiya raisiga taqdim etiladi.
 34. Komissiya kotibi komissiya raisi tomonidan tasdiqlangan bayonnoma bilan barcha mas’ul xodimlarni shu kunning o‘zida tanishtirishi shart. 
 35. Mazkur Nizom talablari buzilishida aybdor bo‘lgan shaxslar qonunchilik hujjatlariga muvofiq javobgar bo‘ladi.
 36. Mazkur Nizom O‘zbekiston Respublikasi Iqtisodiy taraqqiyot va kambag‘allikni qisqartirish vazirligi, Moliya vazirligi, Markaziy banki, Qishloq xo‘jaligi vazirligi, Suv xo‘jaligi vazirligi, Bandlik va mehnat munosabatlari vazirligi, Oliy va o‘rta maxsus ta’lim vazirligi, Xalq ta’limi vazirligi, Sog‘liqni saqlash vazirligi, Madaniyat vazirligi, Mudofaa vazirligi, Ichki ishlar vazirligi, Favqulodda vaziyatlar vazirligi, Tashqi ishlar vazirligi, Investitsiyalar va tashqi savdo vazirligi, Uy-joy kommunal xizmat ko‘rsatish vazirligi, Jismoniy tarbiya va sport vazirligi, Qurilish vazirligi, Axborot texnologiyalari va kommunikatsiyalarini rivojlantirish vazirligi, Transport vazirligi, Maktabgacha ta’lim vazirligi, Milliy gvardiyasi, Davlat statistika qo‘mitasi, Davlat soliq qo‘mitasi, Davlat bojxona qo‘mitasi, Energetika vazirligi, Ekologiya va atrof muhitni muhofaza qilish davlat qo‘mitasi, Davlat geologiya va mineral resurslar qo‘mitasi, Yer resurslari, geodeziya, kartografiya va davlat kadastri davlat qo‘mitasi, Turizmni rivojlantirish davlat qo‘mitasi, O‘rmon xo‘jaligi davlat qo‘mitasi, Sanoat xavfsizligi davlat qo‘mitasi, Veterinariya va chorvachilikni rivojlantirish davlat qo‘mitasi, O‘zbekiston Respublikasi Prezidenti huzuridagi Loyiha boshqaruvi milliy agentligi, O‘zbekiston Respublikasi Axborot va ommaviy kommunikatsiyalar agentligi, O‘zbekiston standartlashtirish, metrologiya va sertifikatlashtirish agentligi, Kapital bozorini rivojlantirish agentligi, Davlat aktivlarini boshqarish agentligi, “O‘zarxiv” agentligi, Monopoliyaga qarshi kurashish qo‘mitasi, Vazirlar Mahkamasi huzuridagi Davlat test markazi, Vazirlar Mahkamasi huzuridagi Ta’lim sifatini nazorat qilish davlat inspeksiyasi, Vazirlar Mahkamasi huzuridagi O‘simliklar karantini davlat inspeksiyasi, Vazirlar Mahkamasi huzuridagi Agrosanoat majmui ustidan nazorat qilish inspeksiyasi, Vazirlar Mahkamasi huzuridagi Oliy attestatsiya komissiyasi, Fanlar akademiyasi, AT “Xalq banki” bilan kelishilgan.